राजनीतिप्रति अहिले नकारात्मक प्रवृत्ति हाबी छ : सञ्चारमन्त्री शर्मा
सञ्चार तथा सूचना प्रविधिमन्त्री रेखा शर्माले राजनीतिप्रति नकारात्मक प्रवृत्ति हाबी भएको बताउनुभएको छ । आइतवार सिंहदरबारमा भएको हेम–सुनिल जोखिमपूर्ण टेलिभिजन पत्रकारिता पुरस्कार वितरण समारोहलाई सम्बोधन गर्दै उहाँले यस्तो बताउनुभएको हो ।
गोरखापत्र अनलाइनकाठमाडौं, असोज ७ गते । सञ्चार तथा सूचना प्रविधिमन्त्री रेखा शर्माले राजनीतिप्रति नकारात्मक प्रवृत्ति हाबी भएको बताउनुभएको छ । आइतवार सिंहदरबारमा भएको हेम–सुनिल जोखिमपूर्ण टेलिभिजन पत्रकारिता पुरस्कार वितरण समारोहलाई सम्बोधन गर्दै उहाँले यस्तो बताउनुभएको हो । उहाँले सकारात्मक प्रवृत्ति किनारामा हुँदा नकारात्मकता हाबी भएको बताउनुभयो । उहाँले पत्रकारिता क्षेत्रमा पत्रकारिता कसरी टिकाउने भन्ने चुनौती रहेको बताउनुभयो । उहाँले पछिल्लो समय सूचना प्रविधिमा आएको विकासको सही सदुपयोग हुन नसक्दा आएका नकारात्मकताले झनै चुनौती थपेको बताउनुभयो । सञ्चार क्षेत्रलाई थप व्यवस्थित बनाउन जरुरी रहेको उहाँको भनाइ छ । उहाँले सञ्चार क्षेत्रसँग सम्वद्ध, नियम, कानुन, ऐनलाई सरकारले व्यवस्थित बनाएर अघि बढ्ने प्रतिबद्धता जनाउनुभयो ।उहाँले भन्नुभयो, ‘अहिलेको हाम्रो अभिव्यक्ति स्वतन्त्रतासहितको सङ्घीय, लोकतान्त्रिक गणतन्त्रको व्यवस्था, हामीले जे प्राप्ति गरेका छौँ, त्यो प्राप्तिका पछि पनि चानचुने जोखिम छैन । पत्रकारिता क्षेत्रले पनि उत्तिकै जोखिम मोलेको छ, राजनीतिक क्षेत्रले पनि त्यत्तिकै जोखिम मोलेको छ । अहिले भावना सकारात्मक देखिएको छैन ।’ राजनीतिक व्यक्तिप्रति झन् धारणा सकारात्मक नभएको उहाँले बताउनुभयो ।सकारात्मक प्रवृत्ति किनारामा रहेको चर्चा गर्नुहुँदै मन्त्री शर्माले भन्नुभयो, “सतहमा जे छ, त्यही कुरा हाबी हुँदा त्यसको अपजस सबैले भोग्नुपरेको छ । पत्रकारिता क्षेत्रमा पनि कैयन् कुराहरु छन्, मिडियाको चुनौती पनि कम छैन ।”पछिल्लो समय सूचना प्रविधिमा आएको विकासको सदुपयोग गर्नुपर्ने बताउनुभयो । पत्रकारिता क्षेत्रलाई व्यवस्थिनत बनाउन पनि जरुरी रहेको उहाँले चर्चा गर्नुभयो । यस क्षेत्रसँग सम्बद्ध , नियम, कानुन, ऐन यी सबै कुरालाई व्यवस्थ्ति बनाउन जरुरी रहेको उहाँले बताउनुभयो । मन्त्री शर्माले जनताको अवस्था सही बनाउन नसके बोलेर मात्रै व्यवस्था ठिक छ भन्न नसकिने बताउनुभयो । हेम–सुनिल जोखिमपूर्ण टेलिभिजन पत्रकारिता पुरस्कार, २०८० बाट कान्तीपुर टेलिभिजनका पत्रकार महेश केसी र नेपाल टेलिभिजनका शिव सिलवालाई सम्मान गरिएको छ । नेपाल टिलिभिजनका अध्यक्ष समिरजङ्ग शाहले नेपाली पत्रकारितामा हुने जोखिमलाई अवसरका रूपमा लिएर काम गर्नुपर्नेमा जोड दिनुभयो । नेपाल टेलिभिजनका महाप्रबन्धक फूलमान वलले पेशागत जोखिम र प्रविधिगत जोखिम बढ्दै गएको र सोहीअनुसार नेपाल टेलिभिजनलाई पनि अघि बढाउन प्रयत्नमा रहेको बताउनुभयो ।नेपाल पत्रकार महासङ्घका अध्यक्ष विपुल पोखरेलले सुरक्षित पत्रकारिता गर्नका लागि आवश्यक कानुन र संयन्त्र बन्न आवश्यक रहेको भनाइ राख्नुभयो । सम्मानित हुने रूकुम पूर्वका पत्रकार केसीले दुर्गममा पत्रकारिता गर्नका लागि सूचना प्रविधिको पहुँचमा समस्या भएको र त्यसका लागि वातावरण बनाउन आग्रह गर्दै पुरस्कारले काम गर्न थप प्रोत्साहन मिलेको बताउनुभयो ।नेपाल टेलिभिजन कर्मचारी सङ्घका अध्यक्ष गोपाल दाहाल, नेपाल टेलिभिजन कर्मचारी युनियनका अध्यक्ष भोजबहादुर विश्वकर्माले पुरस्कृत व्यक्तित्वलाई बधाई दिनुभयो । कार्यक्रममा टेलिभिजन शाखाका पूर्वअध्यक्षहरू रामेश्वर शुक्ला, प्रदीप चापागाईं, शालिक सुवेदी र पुरूषोतम घिमिरेलाई पनि सम्मान गरिएको थियो । प्रतिष्ठान शाखाका अध्यक्ष दीपकजङ्ग हमालले उक्त पुरस्कारका लागि अक्षयकोष स्थापना गरिएको र सो कोषमा हाल २० लाख रुपियाँ रहेको जानकारी दिँदै पुरस्कृतलाई बधाई दिनुभयो । 